CELEX: 52019DP0335
Language: da
Date: 2019-04-04 00:00:00
Title: Europa-Parlamentets afgørelse af 4. april 2019 om anmodning om ophævelse af Eleftherios Synadinos' immunitet (2018/2270(IMM))

31.3.2021   
            
            
               DA
            
            
               Den Europæiske Unions Tidende
            
            
               C 116/14
            
         
      P8_TA(2019)0335
      Anmodning om ophævelse af Eleftherios Synadinos' immunitet
      Europa-Parlamentets afgørelse af 4. april 2019 om anmodning om ophævelse af Eleftherios Synadinos' immunitet (2018/2270(IMM))
      (2021/C 116/06)
      
         Europa-Parlamentet,
      
                  —
               
               
                  der henviser til anmodning af 12. oktober 2018 om ophævelse af Eleftherios Synadinos' immunitet, som er fremsendt af den stedfortrædende offentlige anklager ved den græske højesteret i forbindelse med sag nr. ABM:2017/10839, og hvorom der blev givet meddelelse på plenarmødet den 13. november 2018,
               
            
                  —
               
               
                  der har hørt Eleftherios Synadinos, jf. forretningsordenens artikel 9, stk. 6,
               
            
                  —
               
               
                  der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
               
            
                  —
               
               
                  der henviser til de domme, som Den Europæiske Unions Domstol har afsagt den 12. maj 1964, 10. juli 1986, 15. og 21. oktober 2008, 19. marts 2010, 6. september 2011 og 17. januar 2013 (1),
               
            
                  —
               
               
                  der henviser til artikel 62 i Grækenlands forfatning,
               
            
                  —
               
               
                  der henviser til forretningsordenens artikel 5, stk. 2, artikel 6, stk. 1, og artikel 9,
               
            
                  —
               
               
                  der henviser til betænkning fra Retsudvalget (A8-0184/2019),
               
            
                  A.
               
               
                  der henviser til, at den stedfortrædende offentlige anklager ved den græske højesteret har anmodet om ophævelse af medlem af Europa-Parlamentet Eleftherios Synadinos' immunitet i forbindelse med en eventuel retssag vedrørende en påstået lovovertrædelse;
               
            
                  B.
               
               
                  der henviser til, at Europa-Parlamentets medlemmer i henhold til artikel 9 i protokol nr. 7 vedrørende Den Europæiske Unions privilegier og immuniteter på deres eget lands område nyder de immuniteter, der tilstås medlemmerne af deres lands lovgivende forsamling;
               
            
                  C.
               
               
                  der henviser til, at det fastslås i artikel 62 i Grækenlands forfatning, at et parlamentsmedlem under sit mandat ikke kan retsforfølges, fastholdes eller fængsles eller på anden måde berøves sin frihed uden parlamentets samtykke;
               
            
                  D.
               
               
                  der henviser til, at anmodningen fra viceanklageren ved den græske højesteret vedrører en sag om påstået overtrædelse af artikel 45 og artikel 232A i den græske straffelov angående fælles overtrædelse af en retsafgørelse;
               
            
                  E.
               
               
                  der henviser til, at Eleftherios Synadinos anklages for ikke at have opfyldt kendelse nr. 3603/2015 om foreløbige forholdsregler fra retten i Athen, hvorved det blev pålagt de sagsøgte at fjerne alle kameraer fra stueetagen i og indgangen til bygningen på adressen Odos Grammou 73, Marousi (Attika), og at betale en bøde på 600 EUR (seks hundrede euro) for hver fremtidig overtrædelse af kendelsen af 25. maj 2015;
               
            
                  F.
               
               
                  der henviser til, at Retsudvalget ifølge forretningsordenens artikel 9, stk. 8, under ingen omstændigheder udtaler sig om skyldsspørgsmålet eller om det hensigtsmæssige i en strafferetlig forfølgelse på grundlag af de udtalelser eller handlinger, som medlemmet tillægges, selv ikke i tilfælde, hvor udvalget gennem prøvelsen af anmodningen opnår grundigt kendskab til selve sagen;
               
            
                  G.
               
               
                  der henviser til, at det heller ikke tilkommer Europa-Parlamentet at tage stilling til, om medlemmet er skyldigt, eller om de handlinger, vedkommende tilskrives, skal retsforfølges, eller at udtale sig om de relative fordele ved de nationale retssystemer;
               
            
                  H.
               
               
                  der henviser til, at Parlamentarisk immunitet i henhold til artikel 5, stk. 2, i Europa-Parlamentets forretningsorden ikke er et medlems personlige privilegium, men derimod en garanti for Parlamentets uafhængighed som helhed og for dets medlemmers uafhængighed;
               
            
                  I.
               
               
                  der henviser til, at formålet med parlamentarisk immunitet er at beskytte Parlamentet og dets medlemmer mod retsforfølgning i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
               
            
                  J.
               
               
                  der henviser til, at straffesagen ikke vedrører meningstilkendegivelser eller stemmeafgivelser under udøvelsen af hvervet som medlem af Europa-Parlamentet som omhandlet i artikel 8 i protokol nr. 7 vedrørende Den Europæiske Unions privilegier og immuniteter;
               
            
                  K.
               
               
                  der henviser til, at der på grundlag af de oplysninger og forklaringer, der er fremlagt i denne sag, ikke er nogen grund til at formode, at den påtænkte straffesag vil være til skade for et medlems politiske virksomhed eller omdømme og dermed for Parlamentets uafhængighed (fumus persecutionis);
               
            
               
                  1.
               
               
                  vedtager at ophæve Eleftherios Synadinos' immunitet;
               
            
               
                  2.
               
               
                  pålægger sin formand straks at sende denne afgørelse og det kompetente udvalgs betænkning til de græske myndigheder og Eleftherios Synadinos.
               
            
         (1)  Domstolens dom af 12. maj 1964, Wagner mod Fohrmann og Krier, 101/63, ECLI:EU:C:1964:28; Domstolens dom af 10. juli 1986, Wybot mod Faure m.fl., 149/85, ECLI:EU:C:1986:310; Rettens dom af 15. oktober 2008, Mote mod Parlamentet, T-345/05, ECLI:EU:T:2008:440; Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI: EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23.